钦定古今图书集成/方舆汇编/职方典/第1156卷 > 《凤栖书院记》曹璘
## 钦定古今图书集成/方舆汇编/职方典/第1156卷 > 《凤栖书院记》曹璘

公讳统，字士元，德公从子也。少朴钝，未有识者。德公
清苦绝俗，栖身垄亩，公渐其教诲。于时诸葛孔明、司
马德操咸为名流。德公称孔明为伏龙，士元为凤雏，
德操为冰鉴。故德操以先生长者，始亲近公。桑间偶
语，自昼达夜，忘年爱之，目为“南士冠冕”，由是名益盛。
未几，郡命为功曹。性好人伦，勤于长养，每所称述，多
过其才，时人怪之。公曰：“当今天下大乱，雅道陵迟，不
美其谭，为善者少矣。拔十得五，犹得其半，崇迈世教，
使有志者自励，不亦可乎？”信斯言也，可谓笃论君子
矣。昭烈领荆州时，以公守耒阳令，不治，坐免。吴鲁肃
寓书曰：“士元非百里才，使处治中别驾，当展其骥足
耳。”昭烈始器之，以为治中从事。昭烈入蜀，公亦行策
取刘璋，开陈三计，还向成都，所过辄克。昭烈高会燕
笑，丝竹腾沸，公惨然不乐，以为非仁者之兵。卒时年
才三十六，眇然少龄，匡持危难，周旋远近，兴俗长化，
邈哉风流！谋臣策士，敛手其下。故昭烈言则流涕，孔
明亲为之拜。呜呼！汉祚既倾，三国鼎峙。彼吴、魏者，叛
君背父，实汉之贼，英雄帝胄，嘘烬抽绪，虎炳变于一
隅，龙光腾于中原，斯固万灵归命，赘瘤决溃矣。公与
孔明感亲待之诚，抱挟大义，违离岩穴，戮力乃心，奖
许王室，秉志存道，日以遐迈。哲人告凶，弯弧飞祸，遂
使孔明傍徨憔悴，参赞左右，卿乏其贤，声响之间，奄
奄不应。岁月几何，明君良臣，溘焉咸逝，逡巡舆榇，号
曰谦冲，岂不痛哉！盖竭力者人，成功者天，自古然也。
公故居相传在城东，今云封寺其遗址也。抚治馀姚
陈公下车，首以祠公为务，乃理而复之，名曰凤栖书
院。因旧为新，堂庑咸饰，左设公位，侑以德操，不忘所
自也。门垣庖屏，一时具备。籍其田若干亩，以为祭需，
复洒扫者二人。揭虔妥灵，徽音其光。伟哉！璘在公卿
后进观史册，履其遗迹，慷慨以自悲久矣。幸际其成，
故乐道之。公名雍，字希冉，甲辰进士。威惠政教，未易
缕数，此其一端云。